Parlementêre kompleks nou aan Valke ‘oorhandig’Brandbestryders Sondag by die parlement in Kaapstad. (Foto: Marco LONGARI / AFP) Daar is tans geen brandbestryders by die parlementêre kompleks in Kaapstad ontplooi nie en die geboue is aan die Valke oorhandig om die omstandighede rakende vandeesweek se verwoestende brand te ondersoek. Ingenieurs van die departement van openbare werke en infrastruktuur is in dié stadium by die parlement werksaam om te bepaal of die geboue wat deur die brand geraak is, wel veilig vir die ondersoekers is om binne te gaan. Die Valke se ondersoekers sal dus toegang tot die geboue verkry sodra hulle bevestiging van die ingenieurs, onder wie strukturele, elektriese en forensiese kundiges, ontvang het. Moloto Mothapo, parlementêre woordvoerder, sê verskeie brandbestryders was tot Woensdagaand nog by die parlementêre kompleks ontplooi om die geraakte geboue vir moontlike opvlammings te monitor. Dít nadat die brand Sondag heeldag lank gewoed en teen Maandag laatmiddag weer opgevlam het. Die brand is eindelik Dinsdagoggend in bedwang gebring. Mothapo sê meer as 300 brandbestryders het langer as 71 uur gespook om die vlamme te blus. Sestig brandweerwaens asook gespesialiseerde lugbrandbestrydingstoerusting is tydens die drie dae lange stryd ingespan. Daar word intussen voorberei vir vanjaar se staatsrede wat op 10 Februarie deur pres. Cyril Ramaphosa in die Moederstad gelewer sal word. Mothapo sê onder meer burgemeester Geordin Hill-Lewis sal vanmiddag Kaapstad se Internasionale Konvensiesentrum (CTICC), die Munisipale Kamers en die Stadsaal besoek as deel van die soektog na ’n alternatiewe venue aangesien die staatsrede nou nie soos gewoonlik by die parlement kan plaasvind nie. Die provinsiale regering het aangebied dat die venues vir die staatsrede én die begrotingsrede gebruik word.